РЕШЕНИЕ НА КОМИСИЯТА
от 28 септември 2010 година
за признаване на правната и надзорна уредба на Япония за еквивалентна на изискванията на Регламент (ЕО) № 1060/2009 на Европейския парламент и на Съвета относно агенциите за кредитен рейтинг
(нотифицирано под номер C(2010) 6418)
(текст от значение за ЕИП)
(2010/578/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 1060/2009 на Европейския парламент и на Съвета от 16 септември 2009 г. относно агенциите за кредитен рейтинг (1), и по-специално член 5, параграф 6 от него,
като има предвид, че:
(1)
На 12 юни 2009 г. Комисията упълномощи Европейския комитет на регулаторите на ценни книжа (CESR) да изготви техническо становище във връзка с техническата оценка на правната и надзорна уредба на Япония по отношение на агенциите за кредитен рейтинг.
(2)
В своето становище, представено на 21 май 2010 г., CESR предложи японската правна и надзорна уредба по отношение на агенциите за кредитен рейтинг да бъде счетена за еквивалентна на изискванията на регламента.
(3)
Съгласно член 5, параграф 6, втора алинея от Регламент (ЕО) № 1060/2009, за да може правната и надзорна уредба на трета държава да бъде счетена за еквивалентна на изискванията на Регламент (ЕО) № 1060/2009, трябва да се прецени дали тя отговаря на три условия.
(4)
Според първото условие агенциите за кредитен рейтинг в съответната трета държава трябва да подлежат на разрешителен режим или регистрация и на текущ ефективен надзор и прилагане на правилата. Японската правна и надзорна уредба по отношение на агенциите за кредитен рейтинг се състои от Закона за финансовите инструменти и фондовата борса (Закон № 25 от 1948 г.), свързан с регламентирането на агенциите за кредитен рейтинг; Постановлението на Министерския съвет относно сектора на финансовите инструменти (Постановление № 52 от 2007 г.), свързано с регламентирането на агенциите за кредитен рейтинг; министерско постановление относно определенията по член 2 от Закона за финансовите инструменти и фондовата борса (Постановление на Министерството на финансите № 14 от 1993 г.), свързано с регламентирането на агенциите за кредитен рейтинг, както и Подробните указания за надзор на операторите от сектора на финансовите инструменти (допълнение) и Указанията за надзор на агенциите за кредитен рейтинг. През юни 2009 г. японският парламент прие закон за нова правна уредба на агенциите за кредитен рейтинг, а през декември 2009 г. бяха издадени наредби и постановления на Министерския съвет за определяне на подробен ред и условия за прилагане на посочената уредба. Съгласно уредбата, която влезе в сила през април 2010 г., всяка агенция за кредитен рейтинг трябва да се регистрира в Агенцията по финансовите услуги на Япония (JFSA), за да могат издадените от нея кредитни рейтинги да се ползват за регулаторни цели в Япония; също така върху агенциите за кредитен рейтинг се налагат правнообвързващи задължения и текущ надзор. Агенцията по финансовите услуги на Япония разполага с широки правомощия и може да предприема набор от мерки, в това число санкции, спрямо агенциите за кредитен рейтинг при нарушаване от тяхна страна на разпоредбите на Закона за финансовите инструменти и фондовата борса, свързан с регламентирането на агенциите за кредитен рейтинг.
(5)
Според второто условие агенциите за кредитен рейтинг в съответната трета държава трябва да подлежат на правнообвързващи правила, които са еквивалентни на правилата, посочени в членове 6-12 и приложение I към Регламент (ЕО) № 1060/2009. Режимът в Япония се основава на: задължението за добросъвестност, задължението на агенцията за кредитен рейтинг да създаде оперативни системи за контрол с оглед на правилното осъществяване на дейността по определяне на кредитен рейтинг с помощта на широк набор от подробни нормативни изисквания и разпоредби във връзка с избягването, управлението и разкриването на конфликти на интереси, както и на задължението за съхраняване и оповестяване на информация на JFSA и на обществеността. Японската уредба отговаря на изискванията на Регламент (ЕО) № 1060/2009 що се отнася до управлението на конфликти на интереси, организационните процеси и процедури, които всяка агенция за кредитен рейтинг трябва да прилага, качеството на рейтингите и рейтинговите методологии, оповестяването на кредитните рейтинги и общото и периодичното оповестяване на дейностите по определяне на кредитен рейтинг. Поради това японската уредба осигурява еквивалентна защита по отношение на добросъвестността, прозрачността и доброто управление на агенциите за кредитен рейтинг, както и по отношение на надеждността на дейностите по определяне на кредитен рейтинг.
(6)
Според третото условие регулаторният режим в съответната трета държава не трябва да допуска намеса от страна на надзорните органи и други публични органи на посочената трета държава върху съдържанието на кредитните рейтинги и рейтинговите методологии. В тази връзка по закон JFSA няма право да се намесва по същество в кредитните рейтинги и рейтинговите методологии.
(7)
С оглед на разгледаните фактори може да се счита, че японската правна и надзорна уредба на агенциите за кредитен рейтинг отговаря на условията, изложени в член 5, параграф 6, втора алинея от Регламент (ЕО) № 1060/2009. Следователно японската правна и надзорна уредба на агенциите за кредитен рейтинг следва да бъде счетена за еквивалентна на правната и надзорна уредба, създадена с Регламент (ЕО) № 1060/2009.
(8)
Мерките, предвидени в настоящото решение, са в съответствие със становището на Европейския комитет по ценни книжа,
ПРИЕ НАСТОЯЩОТО РЕШЕНИЕ:
Член 1
За целите на член 5 от Регламент (ЕО) № 1060/2009 японската правна и надзорна уредба на агенциите за кредитен рейтинг се счита за еквивалентна на изискванията на Регламент (ЕО) № 1060/2009.
Член 2
Адресати на настоящото решение са държавите-членки.
Съставено в Брюксел на 28 септември 2010 година.